P r e d k l a d a c i a    s p r á v a

Návrh nariadenia vlády Slovenskej republiky, ktorým sa ustanovuje verejná minimálna sieť poskytovateľov zdravotnej starostlivosti (ďalej len návrh nariadenia o minimálnej sieti) sa predkladá na vykonanie ustanovenia § 5 odsek 2 zákona č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov, ktorý nadobudne účinnosť od 1. januára 2005. Podľa tohto ustanovenia  má Vláda Slovenskej republiky stanoviť minimálnu sieť.

Predkladaný materiál obsahuje minimálnu sieť tých poskytovateľov ambulantnej, ústavnej a lekárenskej zdravotnej starostlivosti v Slovenskej republike, ktorí sú bežne prístupní verejnosti. Obsahuje najmä aktuálny stav siete ambulancií, zariadení jednodňovej zdravotnej starostlivosti, stacionárov, agentúr domácej ošetrovateľskej starostlivosti, polikliník,  zdravotníckych zariadení ústavnej zdravotnej starostlivosti. 

Predkladaný návrh nariadenia o minimálnej sieti odstraňuje aplikačné nedostatky doterajších úprav. Jednak má formu všeobecne záväzného právneho predpisu a to dokonca až na úrovni nariadenia vlády Slovenskej republiky, po druhé - vychádza z explicitne vyjadrených kritérií, ktoré boli východiskom pre jeho tvorbu (§ 5 ods. 1 zákona č 578/2004 Z.z.) a napokon – podporuje úmysel, aby na rozdiel od doterajšej aplikačnej praxe, kedy sa žiadatelia obracali na ministerstvo zdravotníctva so žiadosťou o zaradenie do siete zdravotníckych zariadení sa po novom po získaní novej licencie alebo nového povolenia po   1. 1. 2005 obrátia so žiadosťou o uzavretie zmluvy priamo na ktorúkoľvek zo zdravotných poisťovní. 

Týmto sa vytvára potrebné prostredie pre naplnenie myšlienky manažmentu pacienta zdravotnými poisťovňami prezentovanej  pri tzv. balíčku reformných zdravotníckych zákonoch, keď zdravotná poisťovňa priamo kontrahuje a občanovi ponúkne zoznam poskytovateľov, s ktorými má uzavretú zmluvu o zabezpečení a úhrade zdravotnej starostlivosti. Zdravotná poisťovňa je pri uzatváraní zmlúv povinná zabezpečiť uzavretie zmlúv minimálne na hranici stanoveného normatívu s tým, že v prípade potreby vyplývajúcej z potrieb občanov môže tento minimálny normatív prekročiť, teda vo všeobecne záväznej právnej rovine sa na dodržiavanie minimálnej siete zaväzuje rozhodujúci subjekt reťazca poskytovania zdravotnej starostlivosti – subjekt nakladajúci s prostriedkami poistencov.

Realizácia návrhu nariadenia vlády nebude mať dopad na štátny rozpočet, rozpočty obcí a rozpočty vyšších územných celkov.

Čo sa týka súladu predpisu s právom Európskej únie konštatujeme, že nebol zistený žiaden právny predpis, ktorý by sa zaoberal problematikou obsiahnutou v predkladanom materiáli.

Návrh nariadenia vlády schválila Legislatívna rada vlády SR dňa 14. 12. 2004 a odporúčala ho vláde s pripomienkami schváliť.